FI Euroopan unionin virallinen lehti C 249/1

KOMISSION LAUSUNTO,

annettu 15 päivänä lokakuuta 2009,

neuvoston direktiivin 89/686/ETY 7 artiklan soveltamisesta Puolan viranomaisten toteuttamaan BF motorcycle hardwear -merkkisiä, Tested PR -tyyppisillä iskusuojuksilla varustettuja moottoripyöräilijän suojavaatteita koskevaan kieltotoimenpiteeseen

(ETA:n kannalta merkityksellinen teksti)

2009/C 249/01

1. Puolan viranomaisten ilmoitus

Henkilönsuojaimia koskevan jäsenvaltioiden lainsäädännön lähentämisestä annetun direktiivin 89/686/ETY (1) 7 artiklan 1 kohdassa säädetään, että jos jäsenvaltio toteaa, että henkilönsuojain, jossa on CE-merkintä ja jota on käytetty suunnitellun tarkoituksen mukaisesti, saattaa vaarantaa henkilöiden, kotieläinten tai omaisuuden turvallisuuden, sen on toteutettava kaikki tarvittavat toimenpiteet poistaakseen sellaisen henkilönsuojaimen markkinoilta ja kieltääkseen sen saattamisen markkinoille tai vapaan liikkuvuuden.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voisivat ryhtyä asianmukaisiin toimiin kyseisen henkilönsuojaimen suhteen 2 artiklan 1 kohdan mukaan niille kuuluvien velvollisuuksien mukaisesti.

Puolan viranomaiset ilmoittivat 8. elokuuta 2008 Euroopan komissiolle toimenpiteestä, jolla kielletään saattamasta markkinoille BF motorcycle hardwear -merkkisiä, Tested PR -tyyppisillä kyynärpäitä, käsivarsia, polvia ja säärten yläosaa suojaavilla iskusuojuksilla varustettuja moottoripyöräilijän suojavaatteita.

Komissiolle toimitetussa aineistossa oli mukana CE-merkintää koskeva vakuutus, jonka oli laatinut Ashan (UK) Ltd., 68, Great Eastern Street, London, EC2A 3JT, Yhdistynyt kuningaskunta, toimeksiantajanaan M/S Havaba Bikewear, Metzingen, Saksa, ja jonka seuraavissa liitteissä esitettiin väite direktiivin vaatimusten täyttymisestä:

— Liite A – hartiasuojus, tyyppi HB-S-E

— Liite C – polvisuojus, tyyppi HB-K-E

— Liite D – selkäsuojus, tyyppi HB-B-E

— Liite E – lantiosuojus, tyyppi HB-H-E.

2. Ilmoitetulle toimenpiteelle esitetyt perustelut

Puolan viranomaiset ilmoittivat, ettei kyseiselle suojavaatteelle ollut tehty direktiivin 10 artiklan mukaista EY-tyyppitarkastusta.

Lisäksi puuttuivat käyttöohjeet.

Puolan viranomaiset totesivat, ettei valmistaja ollut saattanut tuotetta vaatimusten mukaiseksi huolimatta direktiivin 13 artiklan 4 kohdan mukaisesti esitetystä kehotuksesta.

3. Komission lausunto

Komissio kirjoitti 9 päivänä maaliskuuta 2009 Ashan (UK) Ltd:lle ja kehotti sitä toimittamaan Puolan viranomaisten määräämää toimenpidettä koskevat huomautuksensa. Tähän mennessä ei ole saatu vastausta.

Käytettävissä olevien asiakirjojen ja osapuolilta saatujen kommenttien perusteella komissio katsoo, että Puolan viranomaiset ovat osoittaneet, että BF motorcycle hardwear -merkkiset, Tested PR -tyyppisillä iskusuojuksilla varustetut moottoripyöräilijän suojavaatteet eivät täytä direktiivissä 89/686/ETY säädettyjä vaatimuksia.

Noudatettuaan vaadittua menettelyä komissio katsoo, että Puolan viranomaisten määräämä kieltotoimenpide on perusteltu.

Tehty Brysselissä 15 päivänä lokakuuta 2009. Komission puolesta Günther VERHEUGEN Varapuheenjohtaja

(1) EYVL L 399, 30.12.1989, s. 18.